Fara þarf í mikla naflaskoðun á fjarskiptakerfi landsins eftir að það brást í óveðrinu í liðinni viku . Þingmaður segir þjóðaröryggi undir og að skoða þurfi hvort það sé ofar samkeppnislögum landsins . Miklir veikleikar birtust viðbragðsaðilum í Tetrakerfinu þegar óveðrið fór yfir landið í liðinni viku . Kerfið lá til dæmis niðri í sólarhring í Skagafirði og er það mat viðbragðsaðila að ekki sé hægt að treysta á það . Úrbóta sé þörf , fjölga þurfi sendum og búa þannig um hnúta að þó rafmagn fari þá endist varaflið lengur en sólarhring . Þingmaður Sjálfstæðisflokksins segir þetta kalla á víðtæka úttekt og hefur lagt fram fjölda fyrirspurna um málið á Alþingi . „ Þegar Tetra-kerfið fer missa viðbragðsaðilar tæki til samskipta . Það lítur út fyrir að þetta hafi gerst með alvarlegum hætti í Skagafirði og full nauðsyn að fara vel og ítarlega yfir þetta , “ segir Njáll Trausti Friðbertsson , þingmaður Sjálfstæðisflokksins . Tetrakerfið var ekki það eina sem datt út . Fjarskipti eins og þau lögðu sig rofnuðu á Norðurlandi . Almenningur hafði til dæmis ekki farsímasamband þegar rafmagnið fór . Njáll segir þetta dæmi um hversu viðkvæm nútímatækni getur verið . „ Tækni á Íslandi hefur breyst gríðarlega frá veðrunum 91 og 95 , þegar síðast urðu gríðarlegar raforkutruflanir , þá vorum við með koparsíma þá . Ég velti fyrir mér hvort öryggismál hafi farið niður á við eftir að við misstum koparlínurnar , “ segir Njáll . Tryggja þurfi varaafl hjá farsímasendum og gera fjarskipta fyrirtækjum kleift að samnýta varaflsbúnað . Samkeppnislög koma þó í veg fyrir það í dag . „ Við verðum að skoða hvort þjóðaröryggishagsmunir eiga að ná lengra en það sem snýr að samkeppnishagsmunum í landinu . “